Document ID: /roh_data/filtered/fineweb-2-filterrobots_roh.jsonl.gz/64788

Actualitads
En il rom da l'exposiziun «Dance Me to the End of Love» ch'il Museum d'art dal Grischun ha deditgà il 2020 al saut dals morts è quai stà ina gronda attracziun speziala: La gronda taila cun maletgs Apocalypso da Jean-Frédéric Schnyder.
Sur ina lunghezza da 12 meters è tendida ina scenaria. En il center da quella dominescha ina scena da circus l'acziun. A dretga ed a sanestra da la tenda, davant la quala las figuras sa mettan en scena en moda acrobatica, sa reveleschan dus munds da maletgs che na pudessan betg esser pli cuntradictorics e che sa preschentan sco di e notg: d'ina vart motivs plain desideri e da l'autra vart visiuns apocalipticas. Ils motivs dals maletgs ch'èn mess libramain en retscha derivan da munds visuals fitg differents. Jean-Frédéric Schnyder reussescha da cumbinar quels en in grond fluss narrativ. El ans maina permanentamain dal grond al pitschen e dal pitschen al grond, dal datiers al lontan e puspè enavos. Nus siglin d'in en l'auter fin ch'igl ans smanatscha da daventar stgir davant ils egls.
Oz sa chatta questa ovra monumentala sco deposit da Jean-Frédéric Schnyder e Margret Rufener en il Museum d'art dal Grischun e vegn ussa mussada per l'emprima giada en il rom da la collecziun ensemen cun ina gruppa da skizzas tar quest maletg, ch'il museum ha acquistà da nov.